	MinisteRstvo vnútra SR

- PREZÍDIUM HASIČSKÉHO A ZÁCHRANNÉHO ZBORU

	Takticko-metodické postupy vykonávania zásahov

	M E T O D I C K Ý   L I S T  č. 91

	  Téma:  Zdolávanie požiarov alebo iných nehôd 

               dopravných prostriedkov - cisterny

	Počet strán: 3



I. 
Charakteristika

1. Cisternové dopravné prostriedky sú určené na prepravu práškových látok, kvapalných látok alebo skvapalnených plynných látok po cestných komunikáciách alebo po železnici. 
2.  
Cisterny sú uzatvorené prepravné nádoby, ktoré môžu byť z hľadiska bezpečnosti prepravy pozdĺžne rozdelené na samostatné sekcie – komory.

3. 
Každá komora  je vybavená samostatnými plniacimi ventilmi a výpustnými ventilmi. 
4. 
Teleso plášťa cisterny môže byť chránené druhým ochranným plášťom; v priestore medzi týmito plášťami sa môže nachádzať termická izolácia.

II. 

Úlohy a postup činnosti 

1.   Veliteľ zásahu na mieste udalosti rozhodne 

      a)  o vykonaní prieskumu s cieľom zistiť rozsah poškodenia cisterny, druh a množstvo prepravovanej látky v cisterne,
b) o spôsobe záchrany postihnutých osôb a poskytnutí pomoci zraneným osobám,
c) o vytýčení bezpečnej oblasti a hranice ohrozenia,
d) o hlavnom smere a spôsobe vykonania zásahu,
e) o privolaní ďalších posilových hasičských jednotiek a zložiek integrovaného záchranného systému (rýchla zdravotná pomoc, Policajný zbor alebo orgány životného prostredia), 
f) o druhu a stupni ochrany zasahujúcich hasičov vzhľadom na tepelné žiarenie      a  chemické látky, 
g) o privolaní experta – špecialistu ktorý mu poskytne potrebné informácie ako nakladať s unikajúcou látkou alebo ako manipulovať s poškodenou cisternou, aby nedošlo k zraneniu zasahujúcich príslušníkov (tzv. II. stupeň DINS),
h) o privolaní špeciálnej hasičskej jednotky vykonávajúcej likvidáciu chemických nehôd (tzv. III. stupeň DINS),
i) o spôsobe zamedzenia úniku obsahu cisterny do pôdy, kanalizácie alebo vodných zdrojov,
j) o zachytávaní, odčerpaní alebo o zbere uniknutej látky do náhradných nádob,
k) o spôsobe riadenia cestnej premávky alebo jej zastavenia do príchodu príslušníkov Policajného zboru,
l) o ochladzovaní cisterny, prípadne o jej odpojení od horiaceho vozidla alebo odtiahnutí do bezpečnej vzdialenosti,
m) o zabezpečení spojenia na mieste mimoriadnej udalosti a s operačným pracoviskom o spôsobe poskytovania informácií o situácii na mieste zásahu masmédiám prípadne orgánom miestnej správy a orgánom samosprávnych územných celkov,
n) o zvolaní krízových štábov orgánov miestnej správy a orgánov samosprávnych územných celkov, ak unikajúca nebezpečná látka spôsobuje environmentálne ohrozenie územia, alebo ak nehoda spôsobuje ohrozenie obyvateľstva.

2.   Činnosť zasahujúc príslušníkov na mieste udalosti:

      a) obsluhujú hasičskú techniku a prostriedky, ktoré veliteľ zásahu určil na zásahovú činnosť a zabezpečujú dodávku hasiacich látok do priestoru požiaru,
b) vykonávajú evakuáciu ohrozených osôb určeným postupom do bezpečnej oblasti a poskytujú prvú pomoc postihnutým osobám,
c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci vzhľadom na činnosť v ohrozenej oblasti,
d) určenými postupmi utesňujú vzniknuté narušenia celistvosti cisterny,
e) odčerpávajú alebo iným spôsobom zberajú vytečenú alebo inak uniknutú nebezpečnú látku alebo horľavú kvapalinu,
f) monitorujú ovzdušie v priestore vzniknutej udalosti,
g) vykonávajú po zásahu, v prípade potreby, dekontamináciu hasičskej techniky       a ostatných vecných prostriedkov,
h) ak veliteľ zásahu nariadi lekársku prehliadku, potom príslušníci po skončení zásahu bez omeškania absolvujú  lekársku prehliadku v určenom zdravotníckom zariadení.
III. 
Očakávané zvláštnosti 
1.
Charakteristické javy sprevádzajúce požiare horľavej kvapaliny alebo skvapalneného plynu sú sálavé teplo, výbuch napríklad horľavých skvapalnených plynov a kvapalín I. a II. triedy nebezpečnosti, prenos tepla vedením, prúdením alebo sálaním, zadymenie a vznik toxických splodín horenia v ovzduší. 

2.  Rast teploty horľavej kvapaliny alebo skvapalneného plynu pri horení alebo nahrievaní stien naplnených prepravných cisterien je zložitý temodynamický dej, ktorého intenzita a charakter závisí od množstva faktorov, ktoré pozitívne alebo negatívne ovplyvňujú nárast vnútorného pretlaku v cisternách až po hodnotu kritickej teploty a tlaku danej kvapaliny, keď dôjde k B.L.E.V.E. efektu a cisterna sa roztrhne za vzniku FIRE BALL-u s možným ohrozením hasičov intenzívnym sálavým teplom. 

3.   Obdobne, rast teploty toxickej kvapalnej látky, dráždivej kvapalnej látky a žieravej kvapalnej látky pri nahrievaní stien naplnenej prepravnej cisterny až po hodnotu kritickej teploty a tlaku danej kvapaliny spôsobuje roztrhnutie plášťa cisterny         s následným splynením nahriatej kvapalnej látky, čím sa vytvorí podľa množstva prepravovanej látky koncentračný mrak veľkých rozmerov presahujúci územný celok obce alebo aj kraja. 

4. 
V prípade úniku horľavej kvapaliny alebo skvapalneného plynu z prepravnej cisterny a jej následnému zapáleniu má vplyv intenzita jej horenia v závislosti od podmienok výmeny tepla medzi plameňom, povrchom kvapaliny a povrchom plášťa cisterny, ako aj od výmeny tepla vo vnútri kvapaliny na vznik ohrozenia hasičov vo forme FIRE JET efektu a popálenia intenzívnym sálavým teplom. 
5.  
Príslušníci počas zásahov musia používať osobné ochranné pracovné prostriedky určené na ochranu dýchacích ciest a povrchu tela. Likvidáciu takýchto mimoriadnych udalostí treba zdolávať kolmo na cisterny zo smeru vetra a sústrediť sa na miesto úniku alebo poškodenia plášťa, potrubia alebo ventilovej sústavy.

6.  
Pri dopravných alebo iných nehodách cisternových dopravných prostriedkov hrozí nebezpečenstvo

      a) porušenia celistvosti plášťa telesa cisterny, poškodenia potrubnej sústavy a ventilovej sústavy, poškodenia tepelnej izolácie alebo straty tlakovej bezpečnosti cisterny,
b) úniku a následnému rozliatiu horľavých kvapalín alebo skvapalnených plynov, požiaru alebo ich výbuchu, čím dôjde k bezprostrednému ohrozeniu životného prostredia,
c) vzniku koncentračných mrakov toxických látok, dráždivých látok, žieravých  látok alebo iných látok, ktoré unikli z cisterny pred príchodom hasičských jednotiek alebo počas vykonávania zásahových činností, 
d) zamorenia priestoru splodinami horenia v prípade vzniku požiaru prepravovaného tovaru.
7.   Na zabezpečenie ochrany zasahujúcich príslušníkov treba najmä

      a) monitorovať prízemnú meteo-situáciu v mieste zásahu, t. j. zabezpečiť meranie, smer a rýchlosť prízemného vetra, 
b) monitorovať koncentráciu pár a plynov toxických látok, dráždivých látok           a žieravých látok v  ovzduší,
c) monitorovať veľkosť a smer zamorenia priestoru splodinami horenia v prípade vzniku požiaru prepravovaného tovaru,
d) používať osobné ochranné pracovné prostriedky, špeciálne na ochranu proti sálavému teplu, chemickým látkam alebo proti biologickým materiálom,
e) ak si to situácia vyžaduje, treba zaistiť v priestore zásahu prítomnosť špecialistu, ktorý poskytne veliteľovi potrebné informácie, ako nakladať s unikajúcou látkou alebo ako manipulovať s poškodenou cisternou, aby nedošlo k zraneniu zasahujúcich príslušníkov (tzv. II. stupeň DINS),
f) zaistiť v priestore zásahu prítomnosť špeciálnej hasičskej jednotky vykonávajúcej likvidáciu chemických nehôd (tzv. III. stupeň DINS), ak si to situácia vyžaduje. 

